Predkladacia správa

Návrh záverečného účtu kapitoly Ministerstva financií SR za rok 2005 sa predkladá v zmysle ustanovenia § 29 ods. 4 zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov ako materiál informatívny. 
 
Materiálom prezentuje kapitola MF SR svoju činnosť a zároveň poskytuje celkový prehľad o výsledkoch rozpočtového hospodárenia v rozpočtovom roku 2005 so zameraním na špecifiká kapitoly MF SR (najmä činnosť daňovej a colnej správy). Návrh záverečného účtu kapitoly MF SR vychádza z údajov účtovnej závierky a finančných výkazov kapitoly MF SR a jej riadených organizácií. Sú v ňom uvedené závažné skutočnosti, ktoré ovplyvnili tvorbu a čerpanie rozpočtových prostriedkov. Materiál obsahuje rozbor plnenia príjmov, analýzu čerpania výdavkov, hodnotenie zámerov a cieľov programov kapitoly a sumárne tabuľky. 

Kapitola MF SR mala na rok 2005 schválený rozpočet vrátane príjmov a výdavkov spojených so správou štátneho dlhu. V zmysle zákona č. 740/2004 Z. z. o štátnom rozpočte na rok 2005 sa rozpočtovali celkové príjmy vo výške 3 523 513 tis. Sk a celkové výdavky vo výške 38 248 797 tis. Sk. Rozpočtovými opatreniami (vrátane rozpočtového opatrenia č. 2, ktorým sa rozpočet znížil o rozpočet príjmov a výdavkov Štátneho dlhu) sa príjmy upravili na 927 200 tis. Sk a výdavky na 8 255 298 tis. Sk. Skutočné dosiahnuté príjmy za rok 2005 sú vo výške 2 025 382 Sk a čerpanie výdavkov za rok 2005 je vo výške 8 139 829 tis. Sk. 

Uvedený materiál bude po prerokovaní vládou SR následne predložený na rokovanie do Výboru NR SR pre financie, rozpočet a menu. 

V materiáli sa neukladajú žiadne úlohy a preto nebol predmetom medzirezortného pripomienkového konania.